JMT ออกหุ้นกู้ 500 ลบ. ชูดบ. 3.70% ลุยขายกองทุน 28-29 ก.ย.นี้
JMT ออกหุ้นกู้ 500 ลบ. อายุ 2 ปี ครบกำหนดไถ่ถอนปี 2566 ดอกเบี้ยคงที่ 3.70% ต่อปี ชำระดอกเบี้ยทุกๆ 3 เดือน เสนอขายสถาบัน วันที่ 28 - 29 ก.ย.64 จ่อนำเงินชำระคืนหนี้หุ้นกู้ของผู้ออกหุ้นกู้ที่จะครบกำหนด
22 ก.ย. 2564

บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2564 มูลค่าไม่เกิน 500 ล้านบาท อายุ 2 ปี ครบกำหนดไถ่ถอนปี 2566 อัตราดอกเบี้ยคงที่ 3.70% ต่อปี ชำระดอกเบี้ยทุกๆ 3 เดือน ตลอดอายุหุ้นกู้ เสนอขายให้แก่ผู้ลงทุนสถาบัน ในระหว่างวันที่ 28 – 29 ก.ย. 2564 ผ่านธนาคารกสิกรไทย
ทั้งนี้บริษัท ทริสเรทติ้ง จำกัด จัดอันดับความน่าเชื่อถือของหุ้นกู้ที่ “BBB” แนวโน้ม “มีเสถียรภาพ” เมื่อวันที่ 25 ส.ค.64
อย่างไรก็ดีบริษัทมีวัตถุประสงค์จะนำเงินที่ได้จากการเสนอขายหุ้นกู้ครั้งนี้ เพื่อชำระคืนหนี้หุ้นกู้ของผู้ออกหุ้นกู้ที่จะครบกำหนดไถ่ถอนในเดือน ต.ค. 2564
 
 